Katso liikenne- ja viestintäministeri Anne Bernerin (kesk) info suorana ISTV:sta kello 12.30 alkaen.

Liikenne- ja viestintäministeri Anne Berner kertoo tiedotustilaisuudessaan liikennekaaren uudistuksista. Esityksessä laista vähennettäisiin liki sata pykälää, siirtyen 170 pykälästä 73 pykälään.

Yksi osa liikennekaaresta oli taksilupien uudistaminen.

– Taksiliikenne edellyttää jatkossakin taksilupaa.

Bernerin esityksessä lupa siirtyisi kuitenkin kuljettajalta yritykselle. Taksilupakiintiöistä luovuttaisiin.

Valtioneuvoston sijaan taksiyritykset saisivat määritellä itse hintansa. Takseilla olisi velvollisuus ilmoittaa hintansa etukäteen.

Bernerin mukaan hallitus lisää liikenteen digitalisaatiota. Suljettuja lippujärjestelmiä ei enää sallita. Tietorajapinnat pitää avata mm. pysäkkien ja hintojen osalta.

Taksiliikenne on Suomessa vahvasti säännösteltyä. Taksiluvat ovat tiukassa ja kyytien hinnat määräytyvät hallinnollisin päätöksin. Taksialalla on runsaasti myös muuta sääntelyä ja rajoituksia. Ministeri Berner väläytti jo viime vuoden lopulla alan vapauttamista kilpailulle, kuten on tapahtunut jo linja-autoliikenteessä.

Tiettävästi Berner haluaa myös kehittää alan digitaalisia palveluja. Bernerin infokutsussa sanotaan, että digitalisaatio on muutoksessa mahdollisuus, jonka avulla liikenteessä voidaan saada aikaan merkittävä tuottavuusloikka hallituksen kärkihankkeen kautta.

”Oy Liikenneinfra Ab”

Liikenne- ja viestintäministeri Berner (kesk) ehdottaa, että, valtion väylät siirretään osaksi valtion omistamaa yhtiötä, jonka tehtävä on perusväylien ylläpito ja infrastruktuurin kehittäminen.

Berner korostaa, että yhtiöittämisessä ei ole kyse yksityistämisestä, eikä kyse ole Liikenneviraston yhtiöittämisestä.

Tavoite on, että väylät omistava valtionyhtiö aloittaisi toimintansa vuoden 2018 alussa.

Ilta-Sanomien tietojen mukaan suunnitteilla olevassa mallissa noin kolmannes liikenteestä kerätystä 8 miljardin veroista menisi jatkossa uudelle infrayhtiölle. Infrayhtiön perustaminen mahdollistaisi myös sen, että osa liikenneverkostosta voitaisiin yksityistää. Se taas toisi mukanaan suoria maksuja käyttäjille, kun nyt kaikki osallistuvat maksuihin verojen kautta. Jos valtion ” Oy Liikenneinfra Ab” toteutuu, mahdollistaisi se myös sen, että yksityistä sijoitusrahaa ja työeläkeyhtiöiden rahaa voitaisiin käyttää aiempaa enemmän ja helpommin liikennehankkeiden rahoittamisessa.

Bernerin uudistushankkeet ovat poliittisesti vaikea asia. Esimerkiksi perussuomalaiset ja osa keskustalaisista kansanedustajista vastustavat taksiliikenteen vapauttamista. IS:n tietojen mukaan liikenteestä kerättyjen veroeurojen siirtäminen pois valtiovarainministeriön kontolta uuteen osakeyhtiöön on sekin poliittisesti arka asia.

Ministeri Anne Bernerin tiedotustilaisuus kello 12.30 alkaen. Tilaisuus kestää noin tunnin. ISTV näyttää tiedotustilaisuuden suorana lähetyksenä.